DA Den Europæiske Unions Tidende C 148/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 148/06)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»ALFAJOR DE MEDINA SIDONIA«

EF-Nr.: ES/0346/8.6.2004

BOB ( ) BGB ( X )

Sammenfatningen er udarbejdet til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación. Ministerio de Agricultura Pesca y Alimentación. Adresse: Paseo Infanta Isabel, 1, E-28071, Madrid Tlf. (34) 91 347 53 94 Fax (34) 91 347 54 10 E-mail: sgcaproagro@mapya.es

2. Ansøgende sammenslutning

Navn: Agrupación de Productores del Alfajor de Medina Sidonia Adresse: C/Los Pozos s/n. 11180 Medina Sidonia (Cádiz) Tlf. +34 956 410002 Fax +34 956 410005 E-mail: — Sammensætning: Producenter/forarbejdere ( X ) Andet ( )

3. Produkttype

»Brød, wienerbrød, kager, kiks og andet bagværk samt konfekturevarer Kategori: 2.4.«

4. Varespecifikationen (sammenfatning af betingelserne i artikel 4, stk. 2)

4.1. Navn: »Alfajor de Medina Sidonia«

4.2. Beskrivelse: Kage af arabisk oprindelse, fremstillet i Medina Sidonia efter traditionelle metoder med følgende ingredienser: ægte bihonning, mandler, hasselnødder, mel, rasp og krydderier (koriander, kryddernelliker, anis, sesamfrø og kanel).

Gyldenbrun skæreflade, let krydret aroma og smag af tørrede frugter og honning, og alt i alt et velafbalanceret smagsindtryk. Kagen har form som et lille rør og sælges enkeltvis eller i pakker med flere kager.

Kagen har følgende fysisk-kemiske egenskaber udtrykt i procent af det færdige produkt: vandindhold (max.): 12 %, proteiner (min.): 6 %, fedtstof (min.): 9,5 % og askeindhold (max.): 2 %.

Produktet fremstilles af følgende ingredienser:

ægte bihonning: 30-50 %

tørrede frugter: 15-20 %

(heraf min. 55 % mandler og 20 % hasselnødder af det samlede indhold tørrede frugter)

pulver (mel og rasp): max. 40 %

krydderier: 0,3-3 %.

4.3. Geografisk område: Fremstillings- og emballeringsområdet er Medina Sidonia, som ligger midt i provinsen Cádiz. En del af kommunen hører ind under naturparken »los Alcornocales«.

4.4. Bevis for oprindelse: Certificering

Forarbejdningsvirksomhederne, der er opført i kontrolorganets register (Consejo Regulador), underkastes regelmæssige tilsyn for at sikre, at bestemmelserne i varespecifikationen og forordningen overholdes.

I forbindelse med kontrollen af virksomhederne indhentes oplysninger vedrørende fremstillingsprocessen og brugen af råvarer. Kontrollen kan omfatte udtagning af produktprøver og oplysninger vedrørende fremstilling og oplagring af honningkagerne og produktionsmængde.

Den registrerede fremstillingsvirksomhed ansøger ved hjælp af en standardformular om certificering af et produktparti, således at kontrolorganet kan udtage de nødvendige prøver.

For at et produktparti kan certificeres, skal det opfylde de administrative, tekniske og forskriftsmæssige krav, der er fastlagt i varespecifikationen. Kontrolorganet træffer afgørelse om certificering på grundlag af den gennemførte kontrol, analyseresultaterne og eventuelle supplerende dokumenter.

Når et produktparti er certificeret, markedsføres det under kontrolorganets tilsyn. Honningkagerne forsynes med kontroletiketter for den specifikke betegnelse, som foruden navnet »Alfajor de Medina Sidonia« og logo er forsynet med et trykt løbenummer, der er forskelligt for hver enkelt emballage.

4.5. Fremstillingsmetode: Honningkagerne er fremstillet på basis af en flere hundrede år gammel opskrift, der er ført videre fra generation til generation i byen. Først opvarmes honningen. Når den er klar, tilsættes hasselnødder og mandler (hakkede og ristede), rasp, mel, ristede sesamfrø, koriander, kryddernelliker og anis. De tre krydderier ristes og knuses og blandes sammen med de andre ingredienser. Herefter skæres den varme masse over, afkøles ved lufttemperatur og gives den aflange cylinderform, som er karakteristisk for honningkagen. Desuden tilsættes den varme masse kanel.

Til sidst vendes massen i en karamelsovs og drysses med sukker og lidt kanel, inden kagerne pakkes enkeltvis.

4.6. Tilknytning: »Alfajor de Medina Sidonia« er en af de bedst dokumenterede andalusiske kager hvad angår dens oprindelse og udvikling. Kagens popularitet og ry kan føres helt tilbage til det 15. århundrede.

Kombinationen af byens konditortradition, som hviler på den århundredegamle honningkageopskrift, og det udsøgte udvalg af råvarer gør det muligt at fremstille en kage med helt særegne egenskaber.

Historisk tilknytning:

Der findes mange skriftlige historiske vidnesbyrd om den fine konditortradition i Medina Sidonia. Et af de vigtigste er skrevet af Dr. Thebussen (forfatter og journalist, der var meget kendt for sine værker om gastronomi). Nedenfor gives den oprindelige opskrift, der er blevet videreført gennem generationer:

»Til fremstilling af« alfajor »eller« alajú »skal du bruge følgende: 2 liter hvid honning, 700 g hasselnødder og 450 g hakkede, ristede mandler, 50 g kanel, 60 g anis, 6 kryddernelliker samt 4 koriander (det hele ristet og knust), 450 g ristede sesamfrø, 3 kg formalet pulver fra kringlebrød uden tilsætning af salt og gær, godt bagt i ovnen, 250 g sukker, og når…«.

Produktionsvilkår:

Økonomien i Medina Sidonia hviler i en vis udstrækning på agroindustrien, og navnlig på konditorvirksomheden.

Egnens konditortradition har stor betydning for hele denne sektor i Cádiz-provinsen, som er præget af en traditionel produktion, hvortil der anvendes århundredegamle opskrifter.

Honningkagerne er det mest kendte konditorprodukt fra Medina Sidonia og har stor betydning for byen.

4.7. Kontrolinstans:

Navn: Consejo Regulador de la Denominación Específica »Alfajor de Medina Sidonia«. Adresse: Plaza de España s/n 11180 Medina Sidonia (Cádiz) Telefon +34-956 41 24 80 Fax +34-956 41 24 80 E-mail: —

4.8. Mærkning: Når kontrolorganet har udstedt certifikat til produktionsvirksomheden, kan honningkagerne markedsføres i overensstemmelse med bestemmelserne i varespecifikationen for den specifikke betegnelse.

Etiketterne godkendes af kontrolorganet og skal obligatorisk være påtrykt logoet for oprindelsen (BOB) »Alfajor de Medina Sidonia«.

Kontroletiketterne nummereres og udstedes af kontrolorganet.

4.9. Krav i nationale bestemmelser:

— Ley 25/1970, de 2 de diciembre, Estatuto de la viña, del vino y de los alcoholes (lov om vindyrkning, vin og alkohol)

— Decreto 835/1972, de 23 de marzo, reglamento de la ley 25/1970 (gennemførselsdekret til ovennævnte lov)

— Orden de 25 de enero de 1994, por lo que se precisa la correspondencia entre la legislación española y el reglamento CEE 2081/92, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92)

— Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EF-registret for beskyttede oprindelsesbetegnelser og beskyttede geografiske betegnelser)

— Ley 24/2003, de 10 de julio de la Viña y del Vino (lov om vindyrkning og vin).

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.